钦定古今图书集成/明伦汇编/官常典/第741卷 > 李光启
## 钦定古今图书集成/明伦汇编/官常典/第741卷 > 李光启

按《乐亭县志》：光启，大家坨社人，御史乐之族孙也。世
袭陕西平卤卫百户。性忠孝，骁勇才干，历官京营都
指挥，赠其先为镇国将军，升宣镇葛峪参将。嘉靖丙
辰，蒙古数入边侵掠，光启每为愤。一日，边报警至，光
启率所部疾驰赴敌。未几，敌薄营，大呼杀入，光启兵
少无援，力屈被缚引去，困饥不得死，因绐贼曰：“我帅
也，第引我亭障下，当有赎者。”敌信之，引至障下，光启
奋骂曰：“逆贼，速杀我，我非不能死，若死巢中，恐国中
人以我为降徒，负辱国大罪耳。”又呼障下人曰：“毋赎
我！”敌大怒，支解之。事闻，诏立祠旌忠，春秋祀焉。